Jan Lajnert

Jan Lajnert (* 22. meje 1892 w Rakecach; † 14. nowembra 1974 w Rozwodecach) bě serbski wučer, basnik a spisowaćel.

Lajnert narodźi so jako syn Rakečanskeho chěžkarja a knježeho dźěłaćerja. Po ludowej šuli bu lěta 1906 do wučerskeje preparandy we Wojerecach přiwzaty. 1909 přeńdźe na wučerski seminar w Rychbachu, hdźež 1912 pruwowanje złoži. Po wjacorych krótšich stacijach we a zwonka Łužicy kaž tež wojerskej słužbje w Prěnjej swětowej wójnje bě wón wot 1922 do 1935 z wučerjom w Delnim Wujězdźe.

Tam dirigowaše tež chór serbskeho towarstwa Zahrodka a měješe narěč składnostnje poswjećenja towarstwoweje chorhoje w lěće 1923. Pod nacionalsocialistami bu w lěće 1935 wot šulskeje wyšnosće přesadźeny do Parchwitza (dźensa Prochowice) pola Lěhnicy w Delnjej Šleskej, pozdźišo hišće dale do Bytomskeje kónčiny.

Po Druhej swětowej wójnje skutkowaše wot 1946 do 1950 jako docent a direktor Serbskeho wučerskeho wustawa w Radworju a wot 1951 do 1960 jako šulski nawoda a wučer w Bošecach. 1965 poda so na wuměnk do Rozwodec. Jan Lajnert bě trójce woženjeny a měješe štyri dźěći z prěnjeho mandźelstwa. Wobaj synaj padnyštaj w Druhej swětowej wójnje.

Lajnert bě wot lěta 1923 čłon Maćicy Serbskeje a dósta 1962 Literarne myto Domowiny. Wón płaći jako basnik serbskeje hole.

 Twórby 
Serbska hola. 1923
Wyskow sapy, sylzow kapy. Zhromadźene basnje, Budyšin 1928.
Šěrik, měrik, bałdrijan. Budyšin, 1962
Žana chójna přewysoka. Budyšin, 1975
Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)

 Literatura 
 Serbska poezija 13: Jan Lajnert, zestajał Benedikt Dyrlich, LND, Budyšin 1972
 Dietrich Scholze: Stawizny serbskeho pismowstwa 1918–1945. LND, Budyšin 1998, str. 135–143
 Pawoł Nowotny: Něšto wosobinskich dopomnjenkow na basnika Jana Lajnerta k jeho 100. posmjertnym narodninam. W Rozhledźe 5/1992, str. 196–198

 Wotkazy 

 Literatura w katalogu Němskeje narodneje biblioteki
 Jan Lajnert – Literatura w katalogu Němskeje narodneje biblioteki (Datowa sadźba k Jan Lajnert • PICA-datowa sadźba) 
 Johann Leinert – Literatura w katalogu Němskeje narodneje biblioteki (Datowa sadźba k Johann Leinert • PICA-datowa sadźba) 
 Krótkobiografija na stronach Serbskeho instituta
 Hoyerswerda Zeitstrahl: Die Literarische Lausitz – Jan Lajnert 
 Literarny projekt 2007 – Serbski gymnazij Budyšin: Jan Lajnert 
 Literatura Jana Lajnerta w Serbskej bibliografiji 
 Jan Lajnert w Wosobowy Wiki SLUB Drježdźany 

Kategorija:Muž
Kategorija:Rodź. 1892
Kategorija:Zemr. 1974
Kategorija:Serb
Kategorija:Serbska literatura
Kategorija:Wučer
Kategorija:Maćicar
Kategorija:Awtor
Kategorija:Literatura (20. lětstotk)
Kategorija:Nošer Myta Domowiny
Kategorija:Wosoba (Rakecy)
Kategorija:Wosoba (Delni Wujězd)